Pôvodne mala vykonávať predvojenskú a povojenskú výchovu chlapcov a mužov od 6 do 60 rokov, časom prevzala a prakticky vykonávala mnohé úlohy patriace do pôsobnosti orgánov štátnej moci a správy. Ako jediná branná polovojenská organizácia bola ustanovená v októbri 1938 na základe Nariadenia slovenskej vlády č. 15/1938 Úr. nov. V období slovenského štátu pôsobila ako politická polícia v spolupráci s Ústredňou štátnej bezpečnosti. Jej úderné a pohotovostné oddiely sa priamo podieľali na trestných výpravách proti účastníkom povstania. Popri pohotovostných oddieloch boli utvorené Poľné roty HG, nasadené na frontoch a tiež do akcií proti partizánom. Organizačne sa členila na zbor mládeže a zbor gardistov. Do zboru mládeže bola získavaná mládež od 6 do 18 rokov, v zbore gardistov boli muži od 18 do 60 rokov. Vytvorila si miestne, okresné a župné veliteľstvá a popri nich tiež vojensky organizované jednotky. Mala aj špeciálne jednotky, napr. Dopravnú HG, Železničnú HG, Leteckú HG. Najvyšším veliteľom bol prezident Slovenského štátu. Pred HG pôsobila na Slovensku Rodobrana.
vojensky organizovaný poriadkový zbor zriadený v rámci Hlinkovej Slovenskej ľudovej strany ako pomocný orgán štátnych úradov
Ďurčo, P. a kol.: Bezpečnostnoprávna terminológia. Bratislava: Akadémia PZ v Bratislave 2007.